b'\n_START_ARTICLE_\nFran Escrib\xc3\xa1\n_START_SECTION_\nValmentajaura\n_START_PARAGRAPH_\nVuonna 2004 Escrib\xc3\xa1 aloitti yhteisty\xc3\xb6n Quique S\xc3\xa1nchez Floresin kanssa, jonka apuvalmentajana h\xc3\xa4n toimi usean kauden ajan yhteens\xc3\xa4 nelj\xc3\xa4ss\xc3\xa4 eri seurassa. He aloittivat valmentamisen Getafesta, josta he p\xc3\xa4\xc3\xa4tyiv\xc3\xa4t Valencian kautta Benficaan. Viimeisen kerran yhdess\xc3\xa4 he valmensivat Atl\xc3\xa9tico Madridia kaudella 2010\xe2\x80\x932011, jonka j\xc3\xa4lkeen Escrib\xc3\xa1 p\xc3\xa4\xc3\xa4tti aloittaa oman p\xc3\xa4\xc3\xa4valmentajauransa._NEWLINE_12. kes\xc3\xa4kuuta 2012 h\xc3\xa4net nimettiin Elchen p\xc3\xa4\xc3\xa4valmentajaksi, joka pelasi maan toiseksi korkeimmalla sarjastasolla Segunda Divisi\xc3\xb3nissa. Jo heti ensimm\xc3\xa4isen kautensa p\xc3\xa4\xc3\xa4tteeksi h\xc3\xa4n onnistui johdattamaan joukkueen maan p\xc3\xa4\xc3\xa4sarjaan Primera Divisi\xc3\xb3niin 25 vuoden taoun j\xc3\xa4lkeen. 29. toukokuuta 2013 h\xc3\xa4n solmi seuran kanssa kahden vuoden jatkosopimuksen._NEWLINE_26. kes\xc3\xa4kuuta 2015 Escrib\xc3\xa1 teki kolmivuotisen sopimuksen madridilaisseura Getafen kanssa. Joukkueen peliesitykset Escrib\xc3\xa1n alaisuudessa olivat heikohkoja ja 12 ottelun voitottoman putken my\xc3\xb6t\xc3\xa4 Getafe vajosi liigan putoamisviivan alapuolelle. Seurajohto erotti Escrib\xc3\xa1n huhtikuussa 2016, kun kautta oli j\xc3\xa4ljell\xc3\xa4 kuusi kierrosta._NEWLINE_Elokuussa 2016 Escrib\xc3\xa1sta tuli Villarrealin p\xc3\xa4\xc3\xa4valmentaja vain viikkoa ennen kauden 2016/17 alkua. Escrib\xc3\xa1n debyyttiottelussa Villarreal h\xc3\xa4visi Mestarien liigan karsintojen ensimm\xc3\xa4isen osaottelun AS Monacoa vastaan kotonaan 1\xe2\x80\x932. Eurooppa-liigassa Villarreal voitti Escrib\xc3\xa1n alaisuudessa lohkonsa, mutta putosi jo pudotuspelien ensimm\xc3\xa4isell\xc3\xa4 kierroksella AS Romaa vastaan. Espanjan liigassa Villarreal pelasi tasaisen ja vahvan kauden sijoittuen lopulta viidenneksi. Kauden j\xc3\xa4lkeen Escrib\xc3\xa1 teki vuoden jatkosopimuksen Villarrealin kanssa. Escrib\xc3\xa1 sai kuitenkin potkut seurasta jo syyskuussa 2017. Viimeisess\xc3\xa4 ottelussaan h\xc3\xa4nen valmentamansa Villarreal k\xc3\xa4rsi 4\xe2\x80\x930 tappion Getafelle._NEWLINE_Maaliskuun alussa 2019 Escrib\xc3\xa1sta tuli La Ligan putoamiskamppailuun vajonneen Celta Vigon p\xc3\xa4\xc3\xa4valmentaja.'